text: Verdens største vindmøllevinge kom glat af sted i nat
  01 juli 2016 kl. 05.18
  Verdens største vindmøllevinge gled natten til fredag sindigt - men uden problemer - af sted på sin rute ad motorvejen mod nord.
  Vingen fra LM Wind Power i Lunderskov er 60 tons tung og 100 meter lang - og kom af sted i aftes som planlagt.
  - Transporten voldte ikke trafikale problemer, som vi var indblandet i, så det er gået glat, siger vagtchef Hans Hoffensetz hos Sydøstjyllands Politi fredag morgen til TV SYD.
  Transporten blev kørt med stor forsigtighed, da højden på læsset var 4,47 meter. Køretøjer på de danske veje må maksimalt være 4,50 meter høje. Der er altså kun få centimeter, når vingen skal under broer.
  Og så er der kun få centimeter mellem vingen og trafiklys, autoværn og skilte, som vingen skal passere. Derfor var   specialister klar til at afmontere og samle eksempelvis autoværn for at hjælpe transporten skal forbi. På de bedste strækninger uden hindringer er farten højest 45 til 50 km/t.
  Det har taget LM Wind Power ni måneder at forberede transporten.
  
  